Ung mand blev uforvarende hvirvlet ind i en sag om et voldsomt drab, hvor han blev bedt om at holde øje med en mistænkt knivstikker

Onsdag i sidste uge udspandt sig en meget voldsom episode på Frederiksberg, da politiet om morgenen blev kaldt ud til Ålstrupvej på Frederiksberg.

I første omgang gik meldingen på, at der var tale om såkaldt husspektakler, men da den udsendte patruljevogn nåede frem, viste det sig, at der var tale om et voldsomt knivdrab.

Voldsomt knivstikkeri: En mand dræbt - en kvinde såret

Ved episoden blev en mand dræbt, mens en kvinde blev svært kvæstet. En 26-årig mand er anholdt og sigtet i sagen.

Daniel, der er beboer i området, befandt sig uden varsel ganske tæt på den blodige affære, hvor han endte med at stå alene med den mistænkte mand, efter manden var blevet anholdt. Han var iført håndjern på ryggen.

Og det var Daniel slet ikke tryg ved.

- Den ene betjent var løbet op i opgangen til gerningsstedet. Den anden stod med den anholdte nede på gaden, hvor jeg også var, fortæller Daniel, der ikke ønsker billede eller efternavn i avisen.

- Der lød nogle høje knald oppe fra lejligheden, og betjenten på gaden løb op for at hjælpe kollegaen. Betjenten bad mig passe på den anholdte, fortæller Daniel.

Her var Daniel iført nattøj, mens den anholdte lå blodindsmurt på jorden.

Den dræbte mand lå på reposen inde i opgangen. Foto: Kenneth Meyer

Daniel fortæller, hvordan den anholdte - en 26-årig mand - fik rejst sig. Efterfølgende tumlede han lidt rundt og væltede med overkroppen hen over politibilens køler.

- Så begyndte han at gå hen imod mig. Han råbte, han ville slå mig ihjel. Jeg var meget utryg og skyndte mig væk, fortæller Daniel.

Også den anholdte tog benene på nakken. Samtidig begyndte flere patruljevogne at ankomme, så Daniel kom tilbage.

Her blev han mødt af den betjent, der i første omgang havde ladt ham alene med den anholdte.

- Han råbte 'for helvede' og 'hvor er han?!' til mig.

Manden blev dog kort efter anholdt igen.

26-årig kræves fængslet for drab

Daniel forklarer, at han ikke ved, hvad der skete oppe i lejligheden, men han synes ikke, tingene fungerede som de skulle.

Dels at alarmcentralen sendte ham på jagt i nattøj for at finde et husnummer. Og dels at politiet kun var to mand til at håndtere det hele. Der gik fem-syv minutter, før der kom mere politi, mener Daniel.

Hos Københavns Politi bekræfter man i det store hele Daniels udlægning af sagen.

- Det er selvfølgelig beklageligt, der er blevet talt højt og brugt bandeord. Men der var tale om en ophedet situation, siger Peter Dahl, ledende politiinspektør, Københavns Politi.

- Jeg har ikke noget at kritisere betjentene for. Betjenten nede på gaden vurderede, at betjenten oppe i opgangen havde brug for øjeblikkelig hjælp. Der skulle tages meget hurtige beslutninger i en vanskelig situation.

- Og det var nok mere af frustration, end det var kritik overfor vidnet, der medførte de store ord. Men jeg har altså fuld forståelse for, at betjentene har agere, som de nu engang har, siger Peter Dahl.